
REPUBLIKA E SHQIPËRISË

GJYKATA E LARTË

KOLEGJI CIVIL

Nr. 11115-03254-00-2017 i Regj.Themeltar
Nr. 00-2026-933 i Vendimit (130)
V E N D I M

NË EMËR TË REPUBLIKËS



Kolegji Civil i Gjykatës së Lartë i përbërë nga:

          



Enton DHIMITRI       Kryesues

            


Artur KALAJA 
  Anëtar

Ervin PUPE      
  Anëtar


sot, më datë 11.03.2026, mori në shqyrtim, në dhomë këshillimi, çështjen civile me nr.11115-03254-00-2017 akti, që ju përket palëve:
PADITËS:
Shoqëria ‘’Gora’’ shpk
I PADITUR:                 
Gjon Lala
OBJEKTI:
Lirim e dorëzim njësie shërbimi, ndodhur në katin përdhe, sektori ‘’A’’, me sip 35 m² , në objektin e ndërtuar në inventar të paditësit, sipas lejes  së dhënë nga organi kompetent në rrugën ‘’A.Goga’’ Durrës.
BAZA LIGJORE:
Neni 296 e vijues të Kodit Civil, neni 32 gërma’’a’’ të Kodit të Procedurës Civile, neni 42 i Kushtetutës.
KOLEGJI CIVIL I GJYKATËS SË LARTË

pasi dëgjoi relatimin e gjyqtarit Enton Dhimitri dhe diskutoi në dhomë këshillimi çështjen në tërësi,
V Ë R E N:
            I.Rrethanat e çështjes
1.Paditësi shoqëria “Gora” shpk ka lidhur me pronarët e truallit (një nga të cilët është edhe Gjon Lala) kontratën e sipërmarrjes nr 2651/362 datë 17.03.2005. Në këtë kontratë, ndër të tjera, përcaktohet se: “Gjon Lala do të marrë 1 (një) dyqajn me sipërfaqe 35 m2, me orientim nga rruga kryesore, i cili paraqitet i specifikuar hollësisht në planimetrinë që i bashkëngjitet kësaj kontrate dhe është pjesë e pandare saj”. 
1.1. I padituri dhe bashkëpronarët e tjerë të truallit rezulton se e kanë përmbushur detyrimin e tyre, pasi ka vënë në dispozicion të paditësit truallin me sipërfaqe 119 m2. Kjo provohet me aktin e ekspertimit, ku është përcaktuar se trualli prej 119 m2 pronë e familjes Lala, përfshihet plotësisht brenda njollës së pallatit të ndërtuar nga shoqëria “Gora” shpk.
1.2. Nga ana tjetër paditësi shoqëria “Gora” shpk nuk e ka përmbushur kontratën e sipërmarrjes nr. 2651/362 datë 17.03.2005 të lidhur me të paditurin sepse nuk i ka kaluar atij pronësinë mbi dyqanin me sipërfaqe 35 m2.

            2. Për shkak të mospërmbushjes së detyrimit që rrjedh nga kontrata e sipërmarrjes nr. 2651/362 datë 17.03.2005 Gjon Lala i është drejtuar gjykatës me kërkesëpadi. Në vendimin nr.11-2012-1189 (367) datë 10.02.2012 të Gjykatës së Rrethit Gjyqësor Durrës lënë në fuqi nga Gjykata e Apelit Durrës me vendimin nr. 10-2015-23 (18) datë 13.01.2015, është vendosur: “Detyrimin e palës së paditur Shoqëria “Gora” shpk, me qendër në Tiranë që të kryejë pranë ZVRPP Durrës veprimet për dorëzimin e dyqaneve dhe të garsonieres konform kontratës së sipërmarrjes nr. 2651/362 datë 17.03.2005. Detyrimin e palës së paditur Shoqëria “Gora” shpk me qendër në Tiranë që të paguajë vlerën e dëmit të shkaktuar nga vonesa në ekzekutimin e detyrimit që rrjedh nga kontrata e sipërmarrjes ...”

3. Në kushte të tilla, kur ndërtimi i pallatit kishte përfunduar, Gjona Lala ka poseduar një dyqan i cili kishte sipërfaqe 70 m2, ka veçuar me karton xhes sipërfaqen 35 m2 nga sipërfaqja totale 70 m2, dhe ka filluar ta shfrytëzojë si dyqan.

Paditësi duke e konsideruar posedimin e të paditurit si të paligjshëm i është drejtuar Gjykatës me padi rivendikimi. Kjo gjykatë në përfundim të gjykimit, me vendimin nr.(11-2014-4600) 1495 datë 21.10.2014, ka vendosur: “Detyrimin e të paditurit Gjon Lala ti lirojë e dorzojë paditësit shoqëria “GORA” shpk ambientin me sipërfaqe 70,2 m2. ... ” . Gjykata e Apelit Durrës me vendimin nr 10-2015-2359 (985) datë 09.11.2015 ka vendosur prishjen e vendimit nr.(11-2014-4600) 1495 datë 21.10.2014 dhe kthimin e çështjes për rigjykim me tjetër trup gjykues. 

4. Në marrjen e këtij vendimi Gjykata e Apelit Durrës ka arsyetuar se megjithëse ekziston akt-marrëveshja ku përcaktohen pjesët takuese të palëve dhe për të paditurin Gjon Lala, mungon gent-plani sipas akt-marrëveshjes, kontrata nr. 2651 rep., nr. 362 kol., datë 17.03.2005, për të përcaktuar se në çfarë pozicioni bie sipërfaqja prej 35 m2 e objektit të gjykimit, duhet të caktohet ekspert, pasi rezulton se Gjon Lala posedon 70,2 m2 dhe jo 35 m2.

Gjithashtu është lënë detyrë që në rigjykim  të vlerësohet fakti se planvendosja e katit të parë, e dorëzuar nga pala paditëse dhe e përdorur nga eksperti, nuk është pjesë e kontratës dhe as e projektit të miratuar nga K.R.R.T. e Bashkisë Durrës sipas lejes së ndërtimit.Kjo skicë nuk ka fuqi provuese sipas nenit 246 të K.Pr.Civile.Pala paditëse në ndërtimin e saj nuk ka respektuar kontratën datë 17.03.2005 të lidhur me të paditurin, pasi në fakt nuk ka krijuar asnjë njësi me sipërfaqe 35 m2.
5. Gjykata e Rrethit Gjyqësor Durrës, me vendimin civil me Nr. (11-2016-4099) 1367, datë 26.09.2016, ka vendosur: Rrëzimin e padisë.






6. Gjykata e Rrethit Gjyqësor Durrës ka arsyetuar se: “[...] Nga ky trup gjykues që po rishqyrton çështjen në zbatim të detyrës së lënë nga Gjykata e Apelit u administrua akti i ekspertimit i datës 13.06.2016. Në këtë akt ekspertimi, në përgjigje të pyetjes 4 (shif fq. 5 të akt ekspertimit) eksperti është shprehur ndër të tjera se “pala e paditur ka zënë një sipërfaqe totale ndërtimi njësi shërbimi prej 35 m² me dimensionet e jashtme (4,7 ml x 7,25 ml).
Sipërfaqja që posedon në fakt Gjon Lala e përcaktuar nga eksperti si më sipër është e njëjtë me kontratën nr. 2651/362 datë 17.03.2005 në të cilën përcaktohet se: “Gjon Lala do të marrë një dyqan me sipërfaqe 35 m² në katin e parë me orientim nga rruga kryesore...” Sipërfaqja faktike e poseduar nga i padituri prej 35 m² u konstatua edhe nga kqyrja që bëri Gjykata në dyqanin objekt konfikti gjyqësor.

Si konkluzion Gjykata vlerëson se i padituri nuk është mbajtës i paligjshëm i dyqanit me sipërfaqe 35 m², ai e mban këtë dyqan sipas kontratës së sipërmarrjes nr 2651/362 datë 17.03.2005 dhe sipas vendimit 11-2012-1189 (367) datë 10.02.2012 të Gjykatës së Rrethit Gjyqësor Durrës lënë në fuqi nga Gjykata e Apelit Durrës me vendimin nr 10-2015-23 (18), datë 13.01.2015. Për këtë shkak padia e paditësit duhet rrëzuar për mungesë të legjitimimit pasiv të të paditurit.

Megjithatë nga shqyrtimi gjyqësor rezultoi se përveç sipërfaqes 35 m², është edhe një sipërfaqe tjetër me sipërfaqe po 35 m², e cila momentalisht nuk shfrytëzohet nga askush dhe është ndarë me karton xhes nga Gjon Lala. Gjykata vlerëson se për zgjidhjen e konfliktit paditësi mund të kërkojë krijimin e servitutit të kalimit për pjesën e dyqanit të mbetur pa shfrytëzuar, ose t’i ofrojë për shitje të paditurit sipërfaqen prej 35 m². Një tjetër zgjidhje do ishte kompensimi i detyrimit në shumën 1.964.000 lekë që shoqëria ‘’Gora” shpk ka ndaj Gjon Lalës, me sipërfaqen 35 m² të mbetur bllokuar e të pa shfrytëzuar’’.








7.Kundër këtij vendimi ka paraqitur ankim pala paditëse shoqëria ‘’Gora shpk’’, duke parashtruar shkaqet e mëposhtme:
· Me vendimin e Gjykatës se Rrethit Gjyqësor Durrës nuk jemi dakord pasi është dhënë në kundërshtim me provat e paraqitura dhe në shkelje të neneve 6, 176 të K.Pr.Civile. Gjykata duhet të verifikonte nëse plotësohen kushtet ligjore për aplikimin  e kësaj padie (rivendikimi). 
· Gjykata e Rrethit Gjyqësor Durrës duke mos i dhënë  përgjigje pretendimeve të palës paditëse, nuk ka përmbushur detyrimet proceduriale për të provuar sa më sipër, por siç shihet edhe nga vendimi gjykata pa shqyrtuar ligjshmërinë, bazueshmërinë e provave që shoqëronin padinë dhe pa verifikuar palët në proces, ka vendosur rrëzimin e kërkesëpadisë, për mungesë të legjitimitetit pasiv të te paditurit Gjon Lala.

· Përfundimisht nga pala paditëse në ankim, kërkohet prishja e vendimit të Gjykatës së shkallës së parë Durrës dhe pranimi i padisë.

8. Mbi ankimin e palës paditëse, Gjykata e Apelit Durrës me vendimin nr.10-2017-1674(691), datë 28.06.2017  ka vendosur: Lënien në fuqi të vendimit civil Nr. (11-2016-4099) 1367, datë 26.09.2016, të Gjykatës së Rrethit Gjyqësor Durrës.


9. Gjykata e Apelit Durrës  ka arsyetuar:’’… Gjykata e shkallës së parë në rigjykim, në zbatim të detyrës së lënë nga Gjykata e Apelit, ka realizuar dhe marrë si provë aktin e ekspertimit të datës 13.06.2016. Në këtë akt ekspertimi, në përgjigje të pyetjes 4 (shih fq. 5 të akt ekspertimit), eksperti është shprehur, ndër të tjera, se: “pala e paditur ka zënë një sipërfaqe totale ndërtimi njësi shërbimi prej 35 m² me dimensionet e jashtme (4,7 ml x 7,25 ml)”.

Sipërfaqja që posedon në fakt Gjon Lala, e përcaktuar nga eksperti si më sipër, është e njëjtë me sipërfaqen e dakordësuar me palën paditëse në kontratën nr.2651/362, datë 17.03.2005, në të cilën përcaktohet se: “Gjon Lala do të marrë një dyqan me sipërfaqe 35 m² në katin e parë me orientim nga rruga kryesore...”. Sipërfaqja faktike e poseduar nga i padituri prej 35 m² është konstatuar edhe nga kqyrja që ka bërë Gjykata në dyqanin objekt konflikti gjyqësor.

Në rrethanat e reja të provuara në gjykim si më sipër, gjykata e shkallës së parë ka vlerësuar se i padituri nuk është mbajtës i paligjshëm i dyqanit me sipërfaqe 35 m², pasi ai e mban këtë dyqan sipas kontratës së sipërmarrjes nr.2651/362, datë 17.03.2005, dhe sipas vendimit 11-2012-1189 (367), datë 10.02.2012 të Gjykatës së Rrethit Gjyqësor Durrës, lënë në fuqi nga Gjykata e Apelit Durrës me vendimin nr.10-2015-23 (18), datë 13.01.2015. Për këtë shkak, padia e paditësit duhet rrëzuar për mungesë të legjitimimit pasiv të të paditurit.

Gjykata e Apelit vlerëson që vendimi i gjykatës së shkallës së parë është rezultat i një hetimi të plotë dhe të gjithanshëm, si dhe i vlerësimit objektiv të provave të administruara në gjykim, në përputhje me parashikimet e neneve 14, 213 e 309 të Kodit të Procedurës Civile, i mbështetur në faktet që janë paraqitur gjatë këtij procesi, si dhe të dhënat që ndodhen në aktet e shqyrtuara në seancë gjyqësore dhe, si i tillë, në zbatim të nenit 466/a të Kodit të Procedurës Civile duhet lënë në fuqi.

Sipas vlerësimit të Gjykatës së Apelit, gjykata e shkallës së parë ka konkluduar drejt në mungesën e legjitimitetit pasiv të të paditurit Gjon Lala, pasi ai nuk rezulton të jetë posedues i paligjshëm i njësisë prej 35 m² e ndërtuar nga pala paditese.

I padituri, vërtet, ka hyrë në posedim të këtij ambienti me iniciativën e tij, por këtë e ka bërë pasi është refuzuar përmbushja e detyrimit kontraktor nga vetë pala paditëse, e cila sipas kontratës së trajtuar më sipër kishte detyrimin jo vetëm t’i dorëzonte të paditurit sipërfaqen prej 35 m², por edhe t’i kalonte atij pronësinë e kësaj sipërfaqeje brenda një kohe të caktuar.

I padituri legjitimohet në posedimin e objektit, pasi për atë sipërfaqe ndërtimore, pikërisht në katin e parë të ndërtimit, ai gëzon titull pronësie që i buron nga kontrata e sipërmarrjes, pavarësisht se kalimi formal i pronësisë akoma nuk është bërë nga pala paditese. I padituri në posedimin e tij nuk ka tejkaluar asnjë metër katror tej kontratës së përcaktuar nga vetë palët, në të kundërt sa ka pretenduar pala paditëse.

Nga ana tjetër, është provuar gjyqësisht detyrimi që ka pala paditese ndaj palës së paditur për dorëzimin e sipërfaqes së dyqanit prej 35 m² , dhe ky fakt nuk mund të vihet më në diskutim, pasi jemi para një vendimi të formës së prerë, dhe çfarë është trajtuar në atë vendim përbën gjë të gjykuar.

Në të njëjtin vendim, jo vetëm është njohur detyrimi i palës paditëse për dorëzimin fizik dhe kalimin e pronësisë në favor të të paditurit Gjon Lala për sipërfaqen prej 35 m² dyqan, por është njohur edhe dëmi që pala paditese duhet t’i shpërblejë të paditurit si rezultat i vonesës në përmbushjen e detyrimeve të veta kontraktore.

Kontrata e sipërmarrjes lidhur ndërmjet palëve ka përcaktuar sipërfaqen takuese të të paditurit Gjon Lala nga ndërtimi, që përbën dhe detyrim kontraktor për palën paditëse, duke përcaktuar vetëm parimisht vendndodhjen e kësaj sipërfaqeje, në katin e parë, me pamje të përcaktuar, por nuk është e shoqëruar me skicë, ku të përcaktohet saktësisht ku do të jetë objekti për të paditurin.

Në këto rrethana dhe në kushtet e mospërmbushjes së detyrimeve të veta kontraktore nga pala paditëse, hyrja në posedim e të paditurit për sipërfaqen objekt gjykimi nuk mund të vlerësohet posedim i paligjshëm, për sa kohë që vetë pala paditëse nuk i ka ofruar të paditurit asnjë mënyrë tjetër për realizimin e interesave të tij të ligjshme. E kundërta do t’i jepte një mbrojtje të paarsyeshme palës paditese, e cila vijon të jetë në mospërmbushje të detyrimeve kontraktore, të cilat për palët kanë fuqinë e ligjit.

Sa sipër, duke e gjetur vendimin objekt ankimi të bazuar në ligj dhe në prova, gjykata e Apelit çmon se ai duhet të lihet në fuqi’’.


10.Kundër vendimit nr.10-2017-1674(691), datë 28.06.2017  të Gjykatës së Apelit Durrës ka paraqitur rekurs pala paditëse shoqëria ‘’Gora’’ shpk, duke parashtruar:

· Gjykata e Rrethit Gjyqësor Durrës kishte marrë vendimin më 21.10.2014, i cili u prish nga Gjykata e Apelit Durrës me vendimin nr. 985, datë 09.11.2015, duke kthyer çështjen për rigjykim në shkallën e parë. Çështja lidhet me padinë e paditësit Gora shpk, për lirimin e ambientit me sipërfaqe 70.2 m², të mbajtur nga i padituri Gjon Lala, një nga bashkëpronarët e truallit, ku sipas vendimit nr. 8/2000 të K.R.R.T. Bashkia Durrës ishte miratuar ndërtimi mbi truallin e zotëruesve Sulejmani, Haxhiu, Gjoka etj.

· Nga gjykata e apelit është lënë si detyrë që të caktohet një ekspert për të përcaktuar se në çfarë pozicioni bie sipërfaqja 35 m2 që mbahet nga i padituri.
· Kontrata midis shoqërisë’’Gora’’ shpk dhe bashkëpronarëve parashikon se secili do të përfitonte një dyqan me sipërfaqe 35 m². 

· Gjykata e shkallës së parë vendosi që pala e paditur të kryente veprimet për dorëzimin e dyqaneve dhe garsonieres në përputhje me kontratën, si dhe të paguante dëmin e shkaktuar nga vonesa në ekzekutimin e detyrimit. Vendimi i shkallës së parë u la në fuqi nga Gjykata e Apelit me vendimin Nr. 10-2015-23, datë 13.01.2015.

· Duke mos qenë dakord me vendimin e Apelit,  kërkojmë: Pranimin e rekursit

Prishjen e vendimit nr. 691, datë 28.06.2017, të Gjykatës së Apelit Durrës;

Pranimin e padisë si të bazuar në ligj dhe prova.
      II.Vlerësimi i Kolegjit Civil të Gjykatës së Lartë

11.Kolegji Civil i Gjykatës së Lartë (në vijim Kolegji) referuar akteve dhe provave që janë administruar në dosjen gjyqësore dhe të cilat i janë nënshtruar hetimit gjyqësor, por pa i hyrë analizës dhe vlerësimit të tyre, vlerëson se rekursi i paraqitur nga pala paditëse shoqëria ‘’Gora’’ shpk përmban shkaqe nga ato të parashikuara nga neni 472 i Kodit të Procedurës Civile që e bëjnë të cënueshëm vendimin e apelit.

12.Paraprakisht vlen të evidentohet fakti i ndryshimeve ligjore që ka pësuar Kodi i Procedurës Civile me ligjin nr. 44/2021, botuar në fletoren zyrtare në datën 14 Maj 2021 dhe që kanë hyrë në fuqi në datën 29 Maj 2021. Në nenin 32 të ligjit nr. 44/2021, mbi dispozitat tranzitore parashikohet se: “... 2.Rekurset e paraqitura, por ende të pashqyrtuara, konsiderohen të pranueshme nëse plotësojnë parashikimet e ligjit në fuqi në kohën e depozitimit të tyre.” Në rastin e rekurseve të cilat janë depozituar dhe regjistruar përpara datës së hyrjes në fuqi të këtyre ndryshimeve, në funksion edhe të garantimit të të drejtave të palëve ndërgjyqëse, për efektet e pranueshmërisë së rekursit mbahet parasysh ligji i kohës së regjistrimit të tyre.  

          13.Në referim të ligjit të sipërcituar rezulton të ketë ndryshuar edhe mënyra e operimit të Kolegjit Civil, në atë kuptim që parimisht shqyrtimi i rekursit kryhet mbi bazë dokumentash nga trupi gjykues në dhomë këshillimi, pasi më herët relatori i çështjes ka vendosur datën dhe orën e gjykimit të saj. Përjashtimisht, Kolegji vendos të kalojë çështjen në seancë dëgjimore në prani të palëve vetëm në dy raste: së pari, Kolegji vlerëson se çështja paraqet rëndësi nga pikëpamja e së drejtës për njësimin ose zhvillimin e praktikës gjyqësore; së dyti, nisur nga problematikat e parashtruara apo për shkak të kompleksitetit të çështjes është e domosdoshme dëgjimi i palëve. Në çdo rast, referuar ndryshimeve që ka pësuar Kodi i Procedurës Civile në nenin 485 të tij, në dhomë këshillimi apo në seancë dëgjimore, Kolegji ka të drejtë të disponojë në një nga mënyrat e caktuara në këtë dispozitë. Në këtë kuptim dhe referuar edhe dispozitës së sipërcituar, nenit 32 të ligjit nr. 44/2021, pavarësisht kohës së regjistrimit të rekursit, Kolegji, ndër të tjera, sa i takon formimit të trupit gjykues, procedurës së gjykimit si dhe mënyrës sesi disponon me vendimmarrjen e saj, i referohet dispozitave që janë aktualisht në fuqi.

14. Kolegji konstaton se, pala paditëse ka depozituar rekursin në datë 04.08.2017 dhe është regjistruar çështja në Gjykatën e Lartë në datën 12.10.2017. Ndryshimet e Kodit të Procedurës Civile (referuar në vijim me akronimin “KPC”) të miratuara me ligjin nr. 38/2017, kanë hyrë në fuqi në datën 5 Nëntor 2017, 6 muaj pas botimit në Fletoren Zyrtare nr. 98, viti 2017 dhe ato të miratuara me ligjin nr. 44/2021, kanë hyrë në fuqi në datën 29.5.2021. Në rastin konkret, duke qenë se rekursi është depozituar para hyrjes në fuqi të ndryshimeve të kodit, atëherë do të shqyrtohen duke iu nënshtruar dispozitave ligjore në fuqi në kohën e paraqitjes.

Neni 472 i KPC-së, para ndryshimeve të bëra me ligjin nr.38/2017, parashikon se, “1. Vendimet e shpallura nga gjykata e apelit dhe ato të gjykatës së shkallës së parë, në rastet që përcaktohen nga ky Kod, mund të ankimohen me rekurs në Gjykatën e Lartë vetëm kur: a) nuk është respektuar ose është zbatuar keq ligji; b) ka shkelje të rënda të normave procedurale (neni 467 i këtij Kodi);”. Gjithashtu, neni 473/a i KPC-së parashikon se, “Gjykata e Lartë shqyrton rekursin brenda kufijve të tij, përveç kur ligji parashikon ndryshe”.
15.Në kuptim të nenit 472 të Kodit të Procedurës Civile, kushtet dhe kriteret e pranueshmërisë së rekursit, si një mjet i zakonshëm i ankimit, përfshijnë së pari, respektimin e disa kërkesave formalo-ligjore të lidhura me subjektin që i drejtohet Gjykatës së Lartë, ndër të cilat, respektimin e afatit ligjor 30 ditor mbi depozitimin e rekursit, nënshkrimi i rekursit, dokumentet që domosdoshmërish duhet t’i bashkëlidhen rekursit etj.; së dyti, kontrollin dhe verifikimin nga ana e Kolegjit të shkaqeve të prezantuara në rekurs, të cilat nënkuptojnë respektimin nga e gjykatave të normave procedurale të cilat eventualisht mund të çojnë në pavlefshmërinë e vendimit gjyqësor apo të të gjithë procedurës së gjykimit, respektimi i parimeve kushtetuese për një proces të rregullt ligjor etj.
    
16. Lidhur me kërkesat formalo-ligjore të pranueshmërisë së rekursit, konstatohet se nga pikëpamja formale rekursi i paraqitur nga pala paditëse, ka respektuar kërkesat ligjore procedurale të lidhura me afatin prej 30 ditësh dhe nënshkrimin e aktit. 


17. Lidhur me bazueshmërinë e shkaqeve të rekursit, nga shqyrtimi i çështjes në dhomën e këshillimit, Kolegji vlerëson se nga gjykatat e faktit nuk janë cilësuar saktë faktet dhe veprimet që lidhen me mosmarrëveshjen dhe në të tilla kushte nuk është kualifikuar drejtë marrëdhënia juridike objekt gjykimi, referuar ligjit material të zbatueshëm. Si rrjedhojë nuk është garantuar një hetim i plotë dhe i gjithanshëm në funksion të zgjidhjes së drejtë të çështjes. 
18.Paditësi i është drejtuar gjykatës me anën e padisë së lirimit dhe dorëzimit të sendit të rregulluar nga neni 296 i KC, në kushtet kur pavarësisht ekzistencës së një vendimi gjyqësor të formës së prerë që vendoste detyrimin për palën paditëse që në zbatim të kontratës së sipërmarrjes të kryente veprimet për dorëzimin e një dyqani me sipërfaqe 35 m2 të orientuar nga rruga kryesore, pala e paditur në anashkalim të procedurave për ekzekutimin e këtij vendimi, në mënyrë arbitrare fitoi posedimin e një dyqani me sipërfaqe 35 m2 nëpërmjet ndarjes në dy pjesë të veçanta të një
 sipërfaqe ndërtimore prej 70 m2, duke bllokuar njëkohësisht dhe hyrjen për në pjesën tjetër të veçuar prej 35 m2.

           19.Kolegji çmon të nevojshme të theksojë se padia e lirimit dhe dorëzimit të sendit (padia e rivendikimit), përbën njërin prej mjeteve më klasike, me anën e të cilës, çdo pronar jo posedues mund të kërkojë sendin pronë të tij, nga poseduesi jo pronar. Neni 296 i Kodit Civil, parashikon se: “Pronari ka të drejtë të ngrejë padi për të kërkuar sendin e tij nga çdo posedues ose mbajtës. Këtë të drejtë e ka edhe çdo bashkëpronar për sendin e përbashkët me qëllim që ai t’u dorëzohet gjithë bashkëpronarëve”. 
         19.1.Për t’u legjitimuar paditësi në ngritjen e padisë për lirimin dhe dorëzimin e sendit (padia e rivendikimit), duhet të plotësohen dy kushte: (i) paditësi duhet të jetë pronar i sendit, për të cilin kërkon kthimin dhe (ii) i padituri, kundër të cilit drejtohet padia, duhet të jetë posedues i paligjshëm i sendit ose mbajtës i tij. Nisur nga karakteri real dhe absolut i së drejtës së pronësisë, rezulton edhe e drejta e çdo pronari që të ngrejë padinë e rivendikimit kundër çdo personi, në qoftë se e drejta e tij e pronësisë është cenuar në mënyrë të paligjshme. Në gjykime të këtij lloji, paditësi është i detyruar që të vërtetojë faktin që është pronar i sendit që kërkon të rivendikohet, pra duke e detyruar të paditurin që ta njohë atë si pronar të sendit dhe të kërkojë kthimin e sendit, i cili është dhe qëllimi themelor i padisë së rivendikimit. Në të njëjtën kohë pronari mbart barrën e provës për të provuar posedimin e paligjshëm të palës së paditur të cilën e ka thirrur në gjykim. 


19.2.Kolegjet e Bashkuara të Gjykatës së Lartë, në vendimin unifikues nr. 5/2011 janë shprehur se: “Në thelb, padia e rivendikimit është padia e pronarit jo posedues ndaj poseduesit jo pronar. Kjo padi ka për qëllim: a) njohjen e së drejtës së pronësisë të paditësit mbi sendin e rivendikuar dhe b) detyrimin e të paditurit t’i kthejë paditësit sendin e rivendikuar. ...Njohja e pronësisë së paditësit është kusht i domosdoshëm për pranimin e kërkimit të paditësit. Karakteri njohës i kësaj padie rezulton nga vetë natyra e saj. Ky karakter i përgjigjet padisë së njohjes (pozitive), që sipas nenit 113/b të Kodit Civil nuk i nënshtrohet parashkrimit. ...Padia e rivendikimit është padi reale dhe me të mbrohet e drejta e pronësisë mbi sendet individualisht të përcaktuara, qofshin të paluajtshme apo të luajtshme [...]”.
        20. Duke iu rikthyer çështjes objekt gjykimi, Kolegji konstaton se nga shqyrtimi gjyqësor në gjykatat e faktit ka rezultuar e provuar se, midis palës paditëse shoqëria “Gora” shpk dhe pronarëve të truallit, një nga të cilët është edhe i padituri Gjon Lala, është lidhur kontrata e sipërmarrjes nr 2651/362 datë 17.03.2005. I padituri dhe bashkëpronarët e tjerë të truallit rezulton se e kanë përmbushur detyrimin e tyre, pasi kanë vënë në dispozicion të paditësit truallin me sipërfaqe 119 m2. Nga ana tjetër pretendohet nga i padituri se pala paditëse shoqëria “Gora” shpk nuk e ka përmbushur detyrimin e marrë përsipër nëpërmjet kontratës së sipërmarrjes nr. 2651/362 datë 17.03.2005, të lidhur me të paditurin, pai nuk i ka kaluar atij pronësinë mbi dyqanin me sipërfaqe 35 m². Për shkak të mospërmbushjes së detyrimit që rrjedh nga kontrata e sipërmarrjes në një proces të mëparshëm gjyqësor, me vendimin nr 11-2012-1189 (367) datë 10.02.2012 të Gjykatës së Rrethit Gjyqësor Durrës lënë në fuqi nga Gjykata e Apelit Durrës me vendimin nr 10-2015-23 (18) datë 13.01.2015 është vendosur: “Detyrimi i palës së paditur Shoqëria “Gora” shpk, me qendër në Tiranë që të kryejë pranë ZVRPP Durrës veprimet për dorëzimin e dyqaneve dhe të garsonieres  konform kontratës së sipërmarrjes nr 2651/362 datë 17.03.2005. Detyrimin e palës së paditur Shoqëria “Gora” shpk me qendër në Tiranë që të paguajë vlerën e dëmit të shkaktuar nga vonesa në ekzekutimin e detyrimit që rrjedh nga kontrata e sipërmarrjes ...”.Në kushte të tilla, kur ndërtimi i pallatit kishte përfunduar, i padituri Gjona Lala ka poseduar një dyqan, i cili kishte sipërfaqe 70 m², ka veçuar me karton xhes sipërfaqen 35 m² nga sipërfaqja totale 70 m², dhe ka filluar ta shfrytëzojë si dyqan.
21. Pala paditëse, shoqëria “Gora” shpk, duke e konsideruar posedimin e të paditurit si të paligjshëm i është drejtuar gjykatës me padi rivendikimi. Kjo padi është pranuar nga gjykata, duke e detyruar të paditurin të lirojë dhe dorëzojë ambientin me sipërfaqe 70.2 m², të ndodhur në katin përdhe të godinës 12-katëshe të ndërtuar nga kjo shoqëri. Ky vendim është kundërshtuar nga pala e paditur, e cila ka kërkuar ndryshimin e vendimit të gjykatës.Pasi çështja është kthyer për rigjykim nga Gjykata e Apelit Durrës, gjykata e shkallës së parë ka vendosur rrëzimin e padisë, vendim i cili është lënë në fuqi nga Gjykata e Apelit. Gjykatat kanë arsyetuar se i padituri është posedues i ligjshëm, pasi e mban këtë objekt sipas kontratës së sipërmarrjes së sipërcituar, por edhe në zbatim të vendimit të gjykatës së formës së prerë.

22. Kolgji thekson se detyrimi për të zbatuar vendimet gjyqësore përbën një nga elementët themelorë të shtetit të së drejtës dhe të garantimit efektiv të mbrojtjes gjyqësore. Ekzekutimi i vendimeve gjyqësore nuk është thjesht një fazë procedurale pas përfundimit të gjykimit, por pjesë integrale e procesit të rregullt ligjor. Nëse një vendim gjyqësor i formës së prerë nuk zbatohet, atëherë e drejta e njohur nga gjykata mbetet formale.Detyrimi për zbatimin e vendimeve gjyqësore buron nga parimi i sigurisë juridike, autoriteti i gjësë së gjykuar dhe detyrueshmëria e vendimeve të formës së prerë për palët dhe organet shtetërore. Kushtetuta e Republikës së Shqipërisë garanton të drejtën për një proces të rregullt ligjor, ndërsa jurisprudenca e Gjykata Evropiane e të Drejtave të Njeriut ka theksuar se e drejta për gjykim të drejtë, sipas nenit 6 të Këshilli i Evropës, përfshin edhe ekzekutimin e vendimit gjyqësor brenda një afati të arsyeshëm.Në praktikën gjyqësore është pranuar vazhdimisht se moszbatimi ose vonesa e pajustifikuar në ekzekutimin e vendimeve cenon besimin e publikut tek drejtësia dhe autoriteti i pushtetit gjyqësor. 

23. Duke iu rikthyer çështjes në gjykim rezulton se pala e paditur me pretendimin se në bazë të vendimit të gjykatës së formës së prerë atij i përket sipërfaqja 35 m², pa përdorur mekanzimat ligjorë për ekzekutimin e vendimit gjyqësor, ka poseduar një dyqan, i cili kishte sipërfaqe 70 m², ka veçuar me karton xhes sipërfaqen 35 m² nga sipërfaqja totale 70 m², dhe ka filluar ta shfrytëzojë si dyqan.

 
24. Gjykatat e faktit kanë “përligjur” posedimin, me arsyetimin se: “I padituri, vërtet, ka hyrë në posedim të këtij ambienti me iniciativën e tij, por këtë e ka bërë pasi është refuzuar përmbushja e detyrimit kontraktor nga vetë pala paditëse, e cila sipas kontratës së trajtuar më sipër kishte detyrimin jo vetëm t’i dorëzonte të paditurit sipërfaqen prej 35 m², por edhe t’i kalonte atij pronësinë e kësaj sipërfaqeje brenda një kohe të caktuar”.

25. Kolegji e vlerëson të gabuar përfundimin e mësipërm, pasi askush nuk mund të realizojë vetë, me forcë ose në mënyrë arbitrare, një të drejtë që pretendon se i takon, pa ndjekur procedurat ligjore përkatëse. Në shtetin e së drejtës, zgjidhja e konflikteve civile duhet të bëhet përmes gjykatës dhe mekanizmave ligjorë të ekzekutimit. 
25.1. Mjetet procedurale për zbatimin e vendimeve gjyqësore përbëjnë tërësinë e mekanizmave juridikë që synojnë realizimin praktik dhe efektiv të të drejtave të njohura me vendim gjyqësor të formës së prerë. Këto mjete parashikohen kryesisht në Kodin e Procedurës Civile dhe në legjislacionin që rregullon veprimtarinë përmbarimore.

26.Në përmbushje të detyrimit ligjor për ekzekutimin e vendimit të formës së prerë nr 11-2012-1189 (367) datë 10.02.2012 të Gjykatës së Rrethit Gjyqësor Durrës, pala e paditur duhej të përdorte mekanizmat ligjorë të ekzekutimit dhe jo të posedonte në mënyrë arbitrare sipërfaqen që pretendon se i takon, si dhe pa u verifikuar nëse për këtë sipërfaqe janë nënshkruar nga pala paditëse kontrata të mëparshme porosie apo shitje me persona të tjerë. Për më tepër, ndarja e sipërfaqes 70 m² me karton xhes, duke bllokuar edhe shfrytëzimin e sipërfaqes tjetër 35 m² nga pala paditëse, cenon më tepër të drejtat pasurore të paditësit pa shkak të ligjshëm.

            27.Në ndryshim nga dy gjykatat më të ulëta, Gjykata e Lartë ka për objekt vetëm zbatimin e ligjit material e procedural nga ana e tyre, por pa patur të drejtën të zhvillojë hetimin gjyqësor në drejtim të marrjes dhe vlerësimit të provave.

     
28.Në analizë të shkaqeve të ngritura në rekurs, Kolegji vlerëson se Gjykata e Apelit duhet të hetoj së pari nëse për sipërfaqen e poseduar nga i padituri janë lidhur kontrata të mëparshme porosie apo shitje nga pala paditëse me persona të tjerë dhe më pas të konkludojë lidhur me pretendimet e palëve në gjykim, duke pasur parasysh analizën e mësipërme mbi ekzekutimin e vendimeve gjyqësore të formës së prerë dhe vonesën e ekzekutimit.
        
29. Mbi bazën e arsyetimit të mësipërm dhe në rrethanat kur gjykata e apelit i ka të gjitha mundësitë ligjore të marrë në shqyrtim dhe të zgjidhë mosmarrëveshjen objekt gjykimi, Kolegji vlerëson se vendimi i Gjykatës së Apelit Durrës duhe të prishet dhe të dërgohet çështja për rishqyrtim në Gjykatën e Apelit të Juridiksionit të Përgjithshëm, me një tjetër trup gjykues.

        
 30. Në vlerësim të natyrës juridike të mosmarrëveshjes, shkakut të lindjes së saj, në mbështetje të neneve 486 e 493 të Kodit të Procedurës Civile, gjykata, duke mbajtur parasysh konkluzionet e mësipërme të këtij vendimi, duhet zhvillojë një hetim të plotë  e të gjithëanshëm, dhe më pas të konkludojë për t’iu dhënë përgjigje pretendimeve të palëve në gjykim.
  
31. Për zgjidhjen e drejtë të këtyre problemeve, gjykata, në respektim të nenit 213 në lidhje me nenet 11 e 12 të Kodit të Procedurës Civile, duhet të përcaktojë me vendim faktet që duhet të provohen prej palëve në gjykim, provat që lejohen të paraqiten nga secila palë veçmas, vlerën provuese të secilës prove, si dhe barrën e provës për secilën palë.

32. Në rigjykim, gjykata, për t’iu dhënë zgjidhje problemeve të mësipërme, në respektim të të drejtave të palëve dhe detyrimeve të tyre që rrjedhin nga procesi gjyqësor civil, ka për detyrë që të zhvillojë një proces të rregullt ligjor, nëpërmjet garantimit të zhvillimit të një hetimi të plotë dhe të gjithanshëm, në përputhje me ligjin (neni 14) dhe, duke bërë një cilësim të saktë të fakteve dhe veprimeve që lidhen me mosmarrëveshjen ta zgjidhë atë “në përputhje me dispozitat ligjore dhe normat e tjera në fuqi” (neni 16). 
33. Gjykata t’u bëjë të qartë palëve se është detyrë e secilës prej tyre, që në përputhje me ligjin, të paraqesin dokumentacionin e nevojshëm për të provuar faktet mbi të cilat bazojnë pretendimet për të drejtat që kërkojnë. Në zgjidhjen e drejtë e ligjore të mosmarrëveshjes, ashtu si palët kanë të drejta, ato kanë dhe detyrime “që rrjedhin prej këtij procesi, në format dhe afatet e parashikuara” në Kodin e Procedurës Civile (neni 3). 

32. Kryerja e veprimeve të mësipërme, si dhe e të tjerave që eventualisht mund të dalin gjatë rigjykimit, do ta lejojnë gjykatën, që në përputhje me kërkesat e ligjit procedural e atij material të mund të arrijë në përfundime të drejta dhe objektive, lidhur me zgjidhjen e çështjes.
            34. Kolegji vëren se në bazë dhe për zbatim të ligjit nr. 98/2016 “Për organizimin e pushtetit gjyqësor në Republikën e Shqipërisë”, i ndryshuar, Vendimit të Këshillit të Ministrave nr.495, datë 21.7.2022 “Për riorganizimin e rretheve gjyqësore dhe kompetencave gjyqësore të gjykatave”, si dhe Vendimit të Këshillit të Lartë Gjyqësor nr. 505, datë 21.11.2022 “Për fillimin e funksionimit të gjykatës së apelit të juridiksionit të përgjithshëm”, që prej datës 1 shkurt 2023 ka nisur funksionimi i hartës së re gjyqësore përmes riorganizimit të gjykatave të apelit të juridiksionit të përgjithshëm. Duke nisur nga kjo datë Gjykata e Apelit Tiranë emërtohet Gjykata e Apelit të Juridiksionit të Përgjithshëm, me seli në Tiranë. Ndërsa Gjykatat e Apelit Durrës, Gjirokastër, Korçë, Shkodër dhe Vlorë, ndërpresin veprimtarinë më datë 31.01.2023. 

  35. Për këto arsye shqyrtimi i çështjes konkrete do të duhet të vijojë nga Gjykata e Apelit Juridiksioni i Përgjithshëm Tiranë.
PËR KËTO ARSYE,

          Kolegji Civil i Gjykatës së Lartë, mbështetur në nenin 485, pika 1, shkronja “c”  të Kodit të Procedurës Civile, i ndryshuar,

VENDOSI:

         Prishjen e vendimit nr.10-2017-1674(691), datë 28.06.2017  të Gjykatës së Apelit Durrës dhe dërgimin  e çështjes për rishqyrtim në  Gjykatën e Apelit të Juridiksionit të Përgjithshëm me tjetër trup gjykues.

Tiranë, më 11.03.2026

